《送蒋司勋赴河北漕使》
宋代·彭汝砺

于皇时宋，治定百年。朝廷肃雍，以有多贤。蒋侯孔硕，克明其德。

其立嶷嶷，其严翼翼。英考是擢，以司邦直。彼富贵不仁，人则惮之，侯曰吾治之。

彼孤有幼，人则侮之，侯曰吾绥之。窜逐流落，江湖东南。

侯曰行哉，义岂吾惭。皇帝思之，擢使于闽。于淮于江，治绩升闻。

皇帝曰咨，朕宠尔勤。俾相尔攸宜，莫如河朔。往都漕事，以谋以度。

侯拜稽首，受命不敢居。言秣其马，言脂其车。其马騑騑，虽疾而仪。

其车轩轩，既博且闲。蒋侯归止，觐于天子。天子是喜，曰朕有贤卿士。

明明蒋侯，政事文章。以明以将，当至庙堂，奚止河一方。

汝砺作诗，式赠其行。俾人咏歌，以永厥声。

作者简介：彭汝砺，字器资，祖籍江西袁州区，饶州鄱阳（今江西鄱阳滨田村）人，生于宋仁宗康定二年（1041），卒于宋哲宗绍圣二年（1095）。宋英宗治平二年（1065）乙巳科状元。彭汝砺读书为文，志于大者；言行取舍，必合于义；与人交往，必尽试敬；而为文命词典雅，有古人之风范。著有《易义》、《诗义》、《鄱阳集》等。彭汝砺去世后被安葬在江西省鄱阳县双港镇，其后裔以鄱阳滨田，双港为中心，散居全国各省市等地。